«Այնպես պետք է անել, որ այն հայ երիտասարդները, որոնք Ջավախքում սովորում են, իրենց կարիերան եւ ապագան Վրաստանում տեսնեն, Վրաստանում ստանան իրենց մասնագիտությունը, որպեսզի վերադառնան Ջավախք եւ ոտքի կանգնեցնեն Ջավախքը: Եթե Վրաստանի հայկական դպրոցներում հատուկ Հայաստանի ծրագրով անցնենք, այդ երիտասարդը դպրոցն ավարտելուց հետո վրացական ԲՈւՀ չի կարող ընդունվել, եթե չի կարող ընդունվել, ուրեմն պետք է գա Երեւանում սովորի եւ այդպիսով Ջավախքի արտագաղթին ենք նպաստելու: Այնպես պետք է անենք, որ ջավախահայերն իրենց լիարժեք Վրաստանի քաղաքացի զգան, կարողանան Վրաստանի հասարակության բոլոր շերտերում տեղ գրավել՝ ջավախահայության հիմնախնդիրները իբրեւ Վրաստանի անբաժանելի կարեւոր մասնիկ բարձրացնել երկրի առջեւ: Եթե մենք կրթական ծրագրերն այս իմաստով ենք անում, ուրեմն կարիք ունենք վրացական դասագրքերի որակյալ հայերեն թարգմանության: Այստեղ Հայաստանի Հանարապետությունը կարող է շատ լուրջ օգնություն ցույց տալ, մենք պատրաստ ենք դրան»,-ասաց նա: